Polisie weier glo om klag van aanranding te registreer AfriForum se ondersoekeenheid het Leonie Kambouris (middel) bygestaan om ‘n klag van aanranding teen haar man te lê. (Foto: verskaf) AfriForum se privaat vervolgingseenheid het op 5 Augustus ŉ vrou van Benoni gehelp om ŉ klag van aanranding teen haar man in te dien. Dít nadat polisiebeamptes glo in Julie geweier het om die klag te registreer omdat die vrou “self ook aandadig was aan die aanranding”. Volgens AfriForum se privaat vervolgingseenheid het Leonie Kambouris in Junie 2020 reeds ’n beskermingsbevel teen haar man verkry. Kambouris getuig in haar beëdigde verklaring dat sy sedert 2014 in ’n verhouding betrokke is waarin sy mishandel word. In dié tydperk het sy verskeie ernstige beserings opgedoen, waaronder ’n miskraam. Daar is ook vroeër vanjaar ’n lasbrief vir die inhegtenisneming van die beskuldigde in die saak uitgereik, maar dit het verval sonder dat hy ooit in hegtenis geneem is. Op 25 Julie 2020 wou Kambouris ’n klag by die polisiestasie indien nadat sy ernstige beserings opgedoen het, onder meer kneuswonde aan haar gesig en skade aan haar oogsenuwees. “Volgens Kambouris het die SAPD egter geweier om ’n klag te open, aangesien hulle meen dat sy self aandadig was. Hulle het glo daarna verwys as bloot ’n voorval van huishoudelike geweld,” sê Phyllis Vorster, ŉ aanklaer verbonde aan die eenheid. Die privaat vervolgingseenheid se ondersoekspan het Kambouris gehelp om ’n volledige beëdigde verklaring af te lê. “Desondanks het polisiebeamptes [op 5 Augustus] weer geweier om die verklaring af te neem en haar in die openbaar daarvan beskuldig dat sy 50% aandadig was aan die aanranding,” sê Vorster. “Die beampte aan diens het ook geweier om die reeds beëdigde verklarings te gebruik en die slagoffer moes noodgedwonge haar eie verklaring woord vir woord lees sodat die beampte dit kon neerskryf. Dit was die enigste wyse om te verseker dat haar klag wel geregistreer word.” Vorster sê dit is kommerwekkend dat AfriForum by al hoe meer sake soos hierdie betrokke moet raak om die owerhede te dwing om hul werk te doen. “Die regstelsel versaak die weerloses in ons gemeenskap toenemend – boonop terwyl politici beloftes maak van streng optrede teen diegene wat misdade teen vroue en kinders pleeg. Dié geval is weer eens bewys daarvan dat daar in baie gevalle ’n onvermoë of onwilligheid by owerhede is om hul pligte uit te voer,” sê Vorster. Maroela Media het navraag gedoen by die provinsiale polisie oor die voorval en wag nog vir terugvoer.